Uddannelses- og forskningsminister Esben Lunde Larsen (V) har som minister besøgt og lovprist virksomheden Give Stålspær med bevingede ord under et ministerbesøg i september. Fabrikkens ene ejer, Torben Larsen, er imidlertid Esben Lunde Larsens fætter på faderens side.

Dermed kommer Lunde for anden gang på blot en uge under beskydning for politisk at tilgodese sin families økonomiske interesser.

Under besøget på fabrikken, der ligger i Brande, optrådte Esben Lunde Larsen i en række lokale medier, hvor han som uddannelsesminister gav interview foran fabrikkens enorme logo på fabriksfacaden. Her skamroste han sin fætters virksomhed for deres vilje til at ansætte lærlinge.

– I høj grad ser jeg Give Stålspær tage et socialt ansvar i forhold til det at tage lærlinge, roste Esben Lunde Larsen eksempelvis i et TV Syd-interview med virksomhedens enorme logo på fætterens fabriksfacade lige i baggrunden.

Esben Lunde: Brande Bladet vidste alt Esben Lunde har ikke ønsket at give interview om det officielle besøg hos fætteren. Men i en mail skriver uddannelsesministeren: ’Give Stålspær var en af tre virksomheder, jeg besøgte i Brande den 21. september. Derudover også KMC og Bestseller. Give Stålspær er interessant, fordi de tager et socialt ansvar og har flere lærlinge, end virksomheder af den størrelse normalt har. Det er en del af regeringens politik, at også virksomheder skal vise samfundssind.’ ’Som det fremgår af Brande Bladets dækning af mit besøg, har jeg været helt åben om min relation til min fætter, Torben Larsen, der er den ene af to ejere af Give Stålspær. Det er jeg sikker på, at de journalister, der var med på turen, kan bekræfte. Det blev også nævnt i en af artiklerne om besøget i Brande.’

Se også: CV-minister gik bag ryggen på partifælle